Søren Egge Rasmussen (EL), 2023-12-14:
Enhedslisten hilser det velkommen, at der nu fremsættes lovforslag om ændring af husdyrbrugloven med det formål at stoppe den såkaldte matrikelfinte.
Matrikelfinten er blevet brugt af svineproducenter til at omgå miljøregler i husdyrbrugloven til at få lov til at forurene dobbelt så meget, som loven ellers tillader.
Det har betydet, at kommuner, som det er i dag, kan være nødt til at godkende ansøgninger om udvidelse af svinefabrikker, der fører til dobbelt så meget forurening, som loven tillader.
Det har ført til store gener for de lokalsamfund, det er gået ud over.
Det har samtidig gjort stor skade på beskyttelsen af naturområder, som på denne måde kan komme til at modtage meget mere ammoniakforurening, end naturen kan tåle.
Derfor vil Enhedslisten stille ændringsforslag til lovforslaget, for at dette hul i loven reelt kan blive lukket.
Miljøministeren besøgte den 20. september lokale borgere i den lille landsby Rislev ved Næstved, som netop er ramt af matrikelfinten og risikerer at få endnu en svinefabrik på størrelse med en fodboldbane omkring 1 km fra bygrænsen.
Over et veldækket kaffebord overrakte ministeren dem den glædelige nyhed, at han nu ville fremsætte et lovforslag, der ville lukke matrikelfinten.
Ministeren lagde et billede fra besøget op på sociale medier og skrev: Den type udnyttelse af huller i loven skal vi have stoppet af hensyn til miljøet og livet i landsbyerne.
Derfor sender vi i dag et nyt lovforslag i høring, der lukker matrikelfinten.
Det kommer på regeringens lovprogram, når Folketinget åbner.
Det er rigtig fint.
Bl.a. skriver de: Det var med stor glæde, at vi modtog miljøministerens udmelding om, at han ville lukke hullet i loven og stoppe matrikelfinten.
Ministeren besøgte os til formiddagskaffe i Rislev og efterlod os optimistiske og håbefulde på borgerne og miljøets vegne.
Desværre synes vi, at der er stor forskel på det, vi er blevet lovet, og det lovforslag, der er blevet udarbejdet.
Det var den hilsen, der var i dag til ministeren.
Det er Enhedslistens holdning, at miljøministeren med dette lovforslag lader både sårbar natur og de lokale borgere i Rislev og andre steder i landet alvorligt i stikken.
Selv om vi bakker op om den mindste forbedring, som lovforslaget her repræsenterer, så er det med stor ærgrelse, at vi kan se, at det her lovforslag ikke er godt nok.
Derfor vil vi stille nogle ændringsforslag, som gerne skal gøre, at det bliver forenklet, og det handler sådan set om, at kommunerne så kun skal forholde sig til, om der er en forureningsmæssig forbindelse mellem de to større husdyrbesætninger, som er i proces.
Det, som vi forestiller os at man kan putte ind i et ændringsforslag, er sådan set, at det skal være tilstrækkeligt for kommunerne at bevise, at bedrifterne er forureningsmæssigt forbundne, i forhold til at de skal vurderes samlet.
Det vil sige, at kravet om, at det også skal bevises, at de er driftsmæssigt eller teknisk forbundne, skal udgå af lovteksten.
Der kan nemt være nogle forhold, der er lidt komplicerede, f.eks. at en landmand har to forskellige CHR-numre osv.
Men det, som er det allervigtigste i det her forslag, er jo at begrænse forureningen med ammoniak og begrænse lugtgener.
Er det så alvorligt?
Ja, det er det faktisk.
Vi står i en situation, hvor der er meget stor ammoniakforurening fra dansk landbrug.
Det udgør 95 pct. af forureningen, og man er sådan set kommet frem til, at den forurening gør, at 1.200 mennesker dør for tidligt, heraf er 220 danskere.
Så har vi ammoniakforurening ude i vores natur, som sådan set medfører, at vi kan risikere, at danske heder og klitnatur er noget, som uddør, og noget, som ikke eksisterer, når vi kommer 10-20 år længere frem.
Så vi skal frem til, at matrikelfinten forhindres med et lovforslag, og derfor vil vi meget gerne arbejde for nogle konkrete ændringsforslag.